|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 2, Skvalitňovanie aktívnych politík trhu práce pre MRK |
| Názov výstupu: | Návrh na opatrenie zamerané na zefektívnenie verejnej správy |
| Názov opatrenia: | Identifikácia národnosti UoZ aj na základe materského jazyka |
| Subjekt, ktorému sa návrh opatrenia predkladá: | Ústredie práce, sociálnych vecí a rodiny SR |

**Úvod**

Medzi tvorcami politík sa neustále intenzívnejšie vníma potreba spoľahlivých štatistických dát, ktoré by umožnili rozhodovanie založené na empirických faktoch (evidence-based policymaking). Takáto potreba je vnímaná veľmi silne najmä v oblasti trhu práce a špecificky v oblasti aktívnych politík trhu práce (APTP) a vo vzťahu k znevýhodneným skupinám obyvateľstva, teda i ľuďom z prostredia MRK.

**Identifikácia problému**

Cieľom viacerých strategických dokumentov[[1]](#footnote-1) je zvýšenie zamestnanosti Rómov a realizácia programov explicitne určených voči cieľovej skupine Rómov. Ústredie práce, sociálnych vecí a rodiny (ÚPSVaR) sa však voči realizácii takýchto opatrení bráni, nakoľko nevie efektívne identifikovať skupinu Rómov, ktorí by mohli byť do programov zapojení.

Zákon 5/2004 o službách zamestnanosti, podľa ktorého sa výkon APTP riadi, nerozoznáva znevýhodnenie na základe príslušnosti k etnickej alebo národnostnej skupine[[2]](#footnote-2), preto informáciu o možnom znevýhodnení na základe príslušnosti k etnickej alebo národnostnej skupine ani nesleduje a údaje o veľkosti skupiny, znevýhodnenej na trhu práce na základe príslušnosti ku etnickej menšine neexistujú.

Svoju štatistiku opierajú o informáciu o národnosti uchádzača o zamestnanie. Je možné predpokladať, že aj vďaka tomu, že otázka o národnosti nasleduje po otázke o štátnej príslušnosti[[3]](#footnote-3), počet uchádzačov o zamestnanie, ktorí majú inú ako slovenskú národnosť je minimálny.

Zástupcovia ÚPSVaR v diskusiách často argumentujú, že zber údajov o etnicite nie je v súlade s antidiskriminačnou legislatívou a otázka o tom, či je uchádzač o zamestnanie Róm nie je v súlade so zákonom.

O potrebe zberu etnických dát však na európskej úrovni panuje všeobecný konsenzus a Európska komisia proti rasizmu a intolerancii (ECRI) už v roku 2005 po konzultáciách a poradách so zainteresovanými aktérmi prijala Usmernenia pojednávajúceho o otázkach týkajúcich sa zberu etnických dát v práci ECRI[[4]](#footnote-4).

Podmienkou pri zbere etnických dát je, že informácia o etnicite musí byť založená na sebadeklarácii a nesmú byť jednotlivcovi pripisované treťou osobou (napr. úradníkom)[[5]](#footnote-5).

**Návrh pre riešenie problému**

Kľúčovým nástrojom Úradov práce, soc.vecí a rodiny pre identifikáciu klienta je „Žiadosť o zaradenie do evidencie uchádzačov o zamestnanie“. Na základe tejto sa následne dáta zaznamenávajú do databázy o UoZ.

Zoznam informácií, ktoré sú o adeptovi zisťované sú definované v Prílohe č.1 k Zákonu 5/2004 Z.z. o službách zamestnanosti.

Ako je uvedené vyššie, počas registrácie sa zisťuje informácia o národnosti, výsledky tejto otázky však neposkytujú dostatočne plastickú informáciu o zastúpení jednotlivých národností v registri uchádzačov o zamestnanie (prípadne informáciu o znevýhodnení na trhu práce vyplývajúcu z príslušnosti UoZ ku konkrétnej národnostnej skupine).

V súvislosti so skúsenosťami z iných európskych krajín, je možné predpokladať, že dobré výsledky vo vzťahu k presnejšej sebadeklarácii národnosti, sú dosiahnuté vtedy, keď je otázka o národnosti doplnená vypísanými predpripravenými možnosťami výberu.

Preto navrhujeme otázku o národnosť doplniť o predpripravené možnosti výberu národnosti vo forme:

„Národnosť (zaškrtnite) jednu z možností):

\_ slovenská \_maďarská \_rómska \_rusínska \_česká \_poľská \_ukrajinská \_iné

Pre lepšiu identifikáciu je otázku o národnosti možné v Žiadosti o zaradenie doplniť i o informáciu o rodnom jazyku. Túto informáciu je možné považovať za proxy indikátor určujúci národnosť adepta.

Preto navrhujeme doplniť:

„Jazyk, ktorým hovoríte vo Vašej domácnosti (zaškrtnite) jednu z možností):

\_ slovenský \_maďarský \_rómsky \_rusínsky \_český \_poľský \_ukrajinský \_iný

Na základe proxy indikátora o jazyku používanom v domácnosti, je možné následne predpokladať, že UoZ, ktorí hovoria vo svojich domácnostiach rómsky budú s najvyššou možnou pravdepodobnosťou Rómovia a pravdepodobne budú na trhu práce čeliť vyššej forme vylúčenia ako v prípade, ak by boli Slováci.

Na prijatie navrhovanej úpravy nie je potrebná legislatívna zmena, zisťovanie o rodnom jazyku je v prípade vôle možné pripojiť ku otázke o zisťovaní národnosti.

Pre realizáciu opatrenia je potrebná aktualizácia „Žiadosti o zaradenie do evidencie uchádzačov o zamestnanie“, s ktorou pracujú úrady práce v procese registrácie uchádzača o zamestnanie.

Návrhy boli formulované v rámci projektu „Lepšie verejné politiky pre MRK“, ktorý realizuje organizácia Človek v ohrození, n.o. prostredníctvom operačného programu Efektívna verejná správa.

V Bratislave, dňa: 31.3.2020

Michaela Mudroňová

Koordinátorka v oblasti zamestnávania

Tento projekt je podporený z Európskeho sociálneho fondu z Operačného programu Efektívna verejná správa.

1. Napr. „Návrh strednodobej koncepcie rozvoja rómskej národnostnej menšiny v Slovenskej republike 2007 – 2015“, „Národný akčných plánoch Dekády začleňovania Rómskej populácie“, „Národná stratégia Slovenskej republiky pre integráciu Rómov do 2020“ [↑](#footnote-ref-1)
2. Takúto formu znevýhodnenia však rozoznáva zákon 112/2018 o sociálnej ekonomike a sociálnych podnikoch Tento v §2, ods.5, písm. a) hovorí, že znevýhodnenou osobou je aj osoba, ktorá „patrí k národnostnej menšine alebo etnickej menšine a potrebuje rozvíjať svoje jazykové znalosti, odborné znalosti alebo nadobúdať pracovné skúsenosti na účely získania trvalého zamestnania, alebo [↑](#footnote-ref-2)
3. Je bežné, že ľudia nerozoznávajú rozdiel medzi štátnou príslušnosťou a národnosťou. [↑](#footnote-ref-3)
4. Guidelines for dealing with issues related to ethnic data collection in ECRI’s work [↑](#footnote-ref-4)
5. Pokusy zaznamenávať rómsku národnosť v administratívnych registroch zo strany tretej osoby, je prax, ktorá je neprípustná. V tejto súvislosti existuje určitý precedens, keď sa koncom 90. rokov na úradoch práce bežne používala neformálna metóda pridávania identifikačného znaku „R“ na základe pripísanej identity vo vzťahu k rómskym klientom. Táto prax mala negatívnu odozvu tak u domácich aktivistov ako aj na európskej úrovni a bola zakázaná s poukázaním na jej rozpor s ľudskými právami. ECRI v Tretej správe o Slovensku z roku 2003 uvádza: „... objavujú sa tvrdenia, že niektoré inštitúcie – napríklad nemocnice, polícia a úrady práce – údajne zaznamenávajú etnický pôvod osôb, s ktorými majú do činenia, zrejme vychádzajúc z predpokladov pracovníkov, ktorí sú v kontakte s verejnosťou, hoci štátne orgány tieto tvrdenia popierajú“8. ECRI apelovalo „prestať používať akékoľvek neformálne systémy v rôznych odvetviach štátnej správy, prostredníctvom ktorých sa osoby nedobrovoľne identifikujú a vedú v záznamoch ako osoby patriace k určitým menšinovým skupinám“ (viď: Tretia správa o Slovensku prijatá 27. júna 2003. Štrasburg 27. januára 2004). [↑](#footnote-ref-5)